**Ministru kabineta noteikumu projekta**

**„Grozījumi Ministru kabineta 2012.gada 10.aprīļa noteikumos Nr.263 „Kadastra objekta reģistrācijas un kadastra datu aktualizācijas noteikumi””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Pamatojums Ministru kabineta noteikumu projekta „Grozījumi Ministru kabineta 2012.gada 10.aprīļa noteikumos Nr.263 „Kadastra objekta reģistrācijas un kadastra datu aktualizācijas noteikumi”” (turpmāk – noteikumu projekts) izstrādei:  2015.gada 1.janvārī stājās spēkā likums „Grozījumi Nekustamā īpašuma valsts kadastra likumā”, ar kuru Nekustamā īpašuma valsts kadastra likuma (turpmāk – Kadastra likums) 24.pants papildināts ar piekto daļu, kas nosaka Ministru kabinetam izdot noteikumus par kārtību, kādos gadījumos būvniecības procesa ietvaros iesniegtais personas iesniegums vienlaikus ir uzskatāms arī par iesniegumu ierosināt kadastra objekta noteikšanu, nekustamā īpašuma veidošanu vai tā sastāva grozīšanu. Saskaņā ar Ministru kabineta 2014.gada 19.augusta sēdes protokola Nr.44 52.§ Ekonomikas ministrijai sadarbībā ar Tieslietu ministriju astoņu mēnešu laikā pēc būvniecības informācijas sistēmas (turpmāk – BIS) izveides jāizstrādā un jāvirza grozījumus būvniecības jomu regulējošos normatīvajos aktos, t.sk. tajos, kas regulē datu apmaiņu starp BIS un Nekustamā īpašuma valsts kadastra informācijas sistēmu (turpmāk – Kadastra informācijas sistēma). Ņemot vērā iepriekš minēto, lai nodrošinātu datu apmaiņu starp BIS un Kadastra informācijas sistēmu, nepieciešams grozīt Ministru kabineta 2012.gada 10.aprīļa noteikumus Nr.263 „Kadastra objekta reģistrācijas un kadastra datu aktualizācijas noteikumi” (turpmāk – noteikumi Nr.263), tajos paredzot normas, kas nodrošina būvju datu reģistrāciju un aktualizāciju Kadastra informācijas sistēmā no BIS reģistrētajiem datiem.  Paralēli esošajam inženierbūvju kadastrālās uzmērīšanas procesam, lai atvieglotu inženierbūvju un to datu reģistrāciju vai aktualizāciju Kadastra informācijas sistēmā un ar laiku pārtrauktu to kadastrālo uzmērīšanu, noteikumu projektā paredzēta iespēja inženierbūvju reģistrāciju veikt, pamatojoties uz inženierbūvju izpildmērījumu plāniem, kas pašlaik jau noteikts Ministru kabineta 2014.gada 14.oktobra noteikumu Nr.633 „Autoceļu un ielu būvnoteikumi” 48., 58., 165., 188., 195., 246., 263.punktā un Ministru kabineta 2015.gada 24.novembra noteikumu Nr.661 „Ar radiācijas drošību saistīto būvju būvnoteikumi” 132.punktā, kā arī plānots noteikt arī pārējos būvnoteikumos, kas reglamentē inženierbūvju būvniecību.  Zemes pārvaldības likuma 13.panta pirmās daļas 5.punktā noteikts deleģējums Ministru kabinetam izdot noteikumus par kārtību, kādā Kadastra informācijas sistēmā reģistrē un aktualizē informāciju par jūras piekrastes joslu un iekšzemes publiskajiem ūdeņiem, un 13.panta pirmās daļas 11.punktā noteikts deleģējums Ministru kabinetam izdot noteikumus par kārtību, kādā Kadastra informācijas sistēmā dzēš zemes reformas laikā ar kompetentās institūcijas lēmumu noteiktu ceļa servitūtu un koplietošanas ceļu, un gadījumiem, kad tie dzēšami. Atbilstoši iepriekš minētajam ir izstrādājami grozījumi noteikumos Nr.263.  Ar 2017.gada 1.janvāri stājas spēkā Civillikuma Lietu tiesību daļas trešā A nodaļa „Apbūves tiesība”, kurā noteikta kārtība, kādā uz citai personai piederošas zemes vienības ceļamas nedzīvojamas ēkas vai inženierbūves. Pēc uzcelšanas minētās būves būs reģistrējamas Kadastra informācijas sistēmā, tāpēc nepieciešams noteikt noteikumos Nr.263, kā tās tiek reģistrētas.  Noteikumu projektā iekļauti arī citi grozījumi par praksē konstatētajām situācijām un tām nepieciešams noteikt regulējumu vai mainīt esošo. Piemēram, noteikumos Nr.263 nepieciešams noteikt, ka Kadastra informācijas sistēmā ir dzēšami dati par iznomātiem nekustamā īpašuma objektiem (turpmāk – nomas dati), ja beidzies nomas līguma termiņš. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Ar Ministru kabineta 2008.gada 13.oktobra rīkojumu Nr.613 apstiprinātajās Zemes politikas pamatnostādnēs 2008.–2014.gadam noteiktais zemes politikas mērķis ir nodrošināt racionālu un efektīvu zemes izmantošanu, ievērojot zemes aizsardzības nosacījumus, kā arī izveidot efektīvu un stabilu tiesisko, ekonomisko un informatīvo vidi ilgtspējīgas zemes izmantošanas nodrošināšanai. Grozījumi noteikumos Nr.263 ir viens no pasākumiem zemes politikas pamatnostādņu ieviešanā, lai veicinātu zemes pārraudzības sistēmas izveidošanu, teritorijas plānošanas sistēmas pilnveidošanu, zemes informācijas sistēmu attīstību un efektīvas zemes pārvaldības nodrošināšanu, kā arī pilnveidotu jūras piekrastes joslas teritorijas apsaimniekošanu. Līdz šim attiecībā uz publiskajiem ūdeņiem, tai skaitā jūras piekrastes sauszemes daļu, kā arī jūras piekrastes ūdeņiem neviena no valsts institūcijām nav uzņēmusies šo zemju pārvaldību, savukārt pašvaldībai šādas tiesības nav uzticētas. Bet šīs teritorijas, tāpat kā citas zemes, arī ir jāapsaimnieko. Lai nodrošinātu jūras piekrastes joslas un iekšzemes publisko ūdeņu teritoriju apsaimniekošanu un pārvaldīšanu, noteikumu Nr.263 grozījumos tiek noteikts, kādā kārtībā vietējās pašvaldības un Vides aizsardzības un reģionālās attīstības ministrija (turpmāk – VARAM) Kadastra informācijas sistēmā reģistrē minēto zemes vienību tiesiskos valdītājus.  Grozījumi noteikumos Nr.263 paredz svītrot noteikumu Nr.263 168.punktu, kurā paredzēts Kadastra informācijas sistēmā reģistrēt atzīmi par zemes vienības atbilstību publisko ūdeņu statusam. Tā vietā paredzēts Kadastra informācijas sistēmā zemes vienībām reģistrēt atzīmi par atbilstību jūras piekrastes sauszemes daļai, jūras piekrastes ūdeņiem vai atzīmi par zemes vienības atbilstību iekšzemes publiskiem ūdeņiem. Atzīmes reģistrēšana Kadastra informācijas sistēmā nodrošinās attiecīgo zemes vienību identificēšanu. Atsevišķi publiskie ūdeņi ir iekļauti nekustamo īpašumu (kas ierakstīti zemesgrāmatā) sastāvā, kas pieder privātpersonām, pamatojoties uz zemes reformas gaitā sagatavotajiem dokumentiem. Šie iekšzemes publiskie ūdeņi netiks nodoti izskatīšanai VARAM un vietējām pašvaldībām. Noteikumu Nr.263 104.21.apakšpunktā noteikto atzīmi par zemes vienības atbilstību iekšzemes publiskiem ūdeņiem, jūras piekrastes ūdeņiem un jūras piekrastes sauszemes daļai Kadastra informācijas sistēmā uzliks visām zemes vienībām, ja zemes vienības robežās ietilpst publiskais ūdens, jūras piekrastes ūdeņi, jūras piekrastes sauszemes daļa arī zemes vienībām, kas atrodas privātpersonu īpašumā vai citas ministrijas valdījumā. Gadījumā, ja publiskais ūdens, jūras piekrastes ūdeņi, jūras piekrastes sauszemes daļa zemes vienības robežās ietilpst daļēji, tad Kadastra informācijas sistēmā norādīs publiskā ūdens, jūras piekrastes ūdeņu, jūras piekrastes sauszemes daļas aizņemto zemes vienības platību.  Zemes vienības ar atzīmi par zemes vienības atbilstību iekšzemes publiskiem ūdeņiem, jūras piekrastes sauszemes daļai, jūras piekrastes ūdeņiem Kadastra informācijas sistēmā tiks reģistrētas kā kartogrāfiski norobežotas teritorijas, par kartogrāfisko pamatni izmantojot kadastra karti, – ņemot vērā jau kadastrāli uzmērīto, pierobežojošo zemes vienību robežas.  2. Saskaņā ar Zemes pārvaldības likuma 15.panta pirmo daļu VARAM ir valdītājs iekšzemes publiskajiem ūdeņiem, kas atrodas dabas rezervātos, nacionālajos parkos un dabas liegumos un nav privātpersonu īpašumā vai citas ministrijas valdījumā, un jūras piekrastes sauszemes daļai, kas atrodas dabas liegumos, nacionālo parku dabas lieguma vai ainavu aizsardzības zonā, vai robežojas ar to un nav privātpersonu īpašumā vai citas ministrijas valdījumā, savukārt vietējā pašvaldība ir valdītājs tās administratīvajai teritorijai piegulošajiem jūras piekrastes ūdeņiem, kā arī tās administratīvajā teritorijā esošajai jūras piekrastes sauszemes daļai un iekšzemes publiskajiem ūdeņiem, kuru valdītājs nav VARAM vai cita ministrija un kuri nav privātpersonu īpašumā.  Kadastra likuma 1.panta 7.punktā noteikts, ka kadastra subjekts ir Kadastra informācijas sistēmā reģistrēta kadastra objekta īpašnieks vai, ja tāda nav, – tiesiskais valdītājs. Kadastra likuma izpratnē par nekustamā īpašuma tiesisko valdītāju atzīstama persona, kura atbilst Civillikumā noteiktajam tiesiskā valdītāja jēdzienam.  Saskaņā ar Civillikuma 875.pantu valdījums ir tiesībām atbilstoša faktiska vara.  Ievērojot Zemes pārvaldības likuma 15.panta pirmajā un otrajā daļā minēto saistībā ar Civillikuma 875., 891. un 908.pantā noteiktajiem kritērijiem valdījuma tiesības iegūšanā, atzīstams, ka VARAM un vietējā pašvaldība tiesiski iegūst valdījuma tiesību attiecībā uz jūras piekrastes ūdeņiem, jūras piekrastes sauszemes daļu un iekšzemes publiskajiem ūdeņiem.  Tādējādi secināms, ka VARAM vai vietējā pašvaldība ir reģistrējama Kadastra informācijas sistēmā kā zemes vienības tiesiskā valdītāja zemes vienībām jūras piekrastes sauszemes daļā, jūras piekrastes ūdeņos un iekšzemes publiskajos ūdeņos.  3. Kadastra informācijas sistēmā uz noteikumu projekta sagatavošanas brīdi ir reģistrētas zemes vienības ar atzīmi par zemes vienības atbilstību publisko ūdeņu statusam, kurām pēc noteikumu Nr.263 grozījumu spēkā stāšanās Kadastra informācijas sistēmā tiks reģistrēta atzīme par zemes vienības atbilstību jūras piekrastes sauszemes daļai (aptuveni 160 zemes vienības) vai iekšējiem publiskiem ūdeņiem (1267 zemes vienības). Zemes vienību robežas kadastra kartē attēlotas atbilstoši kartogrāfiskiem materiāliem (piemēram, ortofotokartei), kā arī ņemot vērā pierobežojošo zemes vienību kadastrāli uzmērītās robežas.  Minētajām zemes vienībām Kadastra informācijas sistēmā pārsvarā nav norādīts kadastra subjekts, izņemot tām zemes vienībām, kurām tas reģistrēts atbilstoši Ministru kabineta 2013. – 2014.gada rīkojumiem par publisko ūdeņu nodošanu pašvaldību valdījumā (114 zemes vienības). Sarunā ar VARAM un Latvijas Pašvaldību savienības (turpmāk – LPS) pārstāvjiem panākta vienošanās, ka Valsts zemes dienests (turpmāk – Dienests) pēc 2017.gada 1.marta sagatavos sarakstus par Kadastra informācijas sistēmā reģistrētajām zemes vienībām ar atzīmi par zemes vienības atbilstību iekšzemes publiskiem ūdeņiem un jūras piekrastes ūdeņu sauszemes daļai, kas nav ierakstītas zemesgrāmatā vai kuru reģistrācijas tiesiskais pamatojums nav Ministru kabineta 2013. – 2014.gada rīkojumi par publisko ūdeņu nodošanu pašvaldību valdījumā, un nodos izskatīšanai VARAM un vietējām pašvaldībām.  Pamatojoties uz VARAM vai vietējās pašvaldības saskaņotu informāciju par zemes vienības piekritību, nekustamā īpašuma lietošanas mērķi un tam piekritīgo platību, zemes lietošanas veidu (izņemot zemes vienībām ar atzīmi par zemes vienību atbilstību jūras piekrastes sauszemes daļai), zemes vienības izvietojumu un robežām, kā arī norādi, kura īpašuma sastāvā iekļaujama zemes vienība un nekustamā īpašuma nosaukumu, dati par minētajām zemes vienībām tiks aktualizēti Kadastra informācijas sistēmā. Minētā informācija nepieciešama, lai pēc iespējas precīzāk varētu noteikt zemes vienības kadastrālo vērtību, kā arī Kadastra informācijas sistēmas dati par kadastra objektu atbilstu noteikumu Nr.263 prasībām.  Zemes vienībā ar atzīmi par atbilstību jūras piekrastes sauszemes daļai Kadastra informācijas sistēmā tiks reģistrēts zemes lietošanas veids „pārējās zemes”. Zemes lietošanas veids tiks norādīts savādāks, ja vietējās pašvaldības vai VARAM iesniegtajos dokumentos būs norādīts citāds zemes lietošanas veids, piemēram, gadījumos, kad jūras piekrastes sauszemes daļā ir apbūve.  4. Attiecībā uz zemes vienībām ar atzīmi par atbilstību iekšējiem publiskiem ūdeņiem, nekustamā īpašuma nosaukums tiks veidots, ņemot vērā Civillikumā noteiktos publisko ezeru un upju nosaukumus. Ņemot vērā, ka publiskais ūdens (ezers vai upe) var atrasties vairākās administratīvajās un kadastrālajās teritorijās, kā arī tās tiesiskais valdītājs var būt atšķirīgs vienā administratīvajā un kadastrālajā teritorijā, ir svarīgi norādīt tādus īpašuma un zemes vienības raksturojošos datus, lai pēc tam varētu viegli identificēt konkrētu publisko ūdeni visā valsts teritorijā.  5. Kadastra informācijas sistēmā pirmreizējo zemes vienību ar atzīmi atbilstību jūras piekrastes ūdeņiem reģistrāciju veic Dienests līdz 2017.gada 1.martam. Lai to varētu izdarīt, kadastra kartē tiks izveidota jauna kadastra grupa (jau esošas kadastrālās teritorijas ietvaros), kurā tiks reģistrēta viena zemes vienība. Zemes vienība tiks iekļauta viena nekustamā īpašuma sastāvā atbilstoši administratīvi teritoriālajam iedalījumam. Kadastra kartē minēto zemes vienību robežas starp pašvaldībām tiks izveidotas tā, lai novilktā līnija (akvatorija divu kilometru platumā no jūras krasta līnijas) starp kadastrālajām teritorijām veidotu vienādu leņķi, tādējādi katras pašvaldības tiesiskajā valdījumā esošajām zemes vienībām, kas atbilst jūras piekrastes ūdeņu statusam, tiktu nodrošināta pēc iespējas līdzvērtīga zemes vienības platība un robežas, ņemot vērā gan kadastrālo teritoriju robežas, gan administratīvās robežas novietojumu. Minētajām zemes vienībām tiks reģistrēts zemes lietošanas veids „zeme zem ūdeņiem” un nekustamā īpašuma lietošanas mērķis „publiskie ūdeņi”.  Lai nodrošinātu kadastrālo vērtību automatizētu aprēķinu, vērtību zonējumu piekrastes ārējā robeža tiks koriģēta, iekļaujot jaunās zemes vienības attiecīgā vērtību zonējuma krasta līnijai pieguļošajā vērtību zonā.  6. Saskaņā ar 2009.gada 1.decembra likumu “Grozījumi Nekustamā īpašuma valsts kadastra likumā” kopš 2010.gada 1.janvāra Kadastra informācijas sistēmā nekustamā īpašuma nodokļa administrēšanas vajadzībām netiek uzturēti dati par nekustamā īpašuma nodokļu objektu un nodokļa maksātāju. Kadastra informācijas sistēmā reģistrētie nomas dati netiek aktualizēti, jo tie nav nepieciešami pašvaldībām nodokļu administrēšanai, līdz ar to Kadastra informācijas sistēmā nav nepieciešams turpināt uzturēt nomu datus.  Vēsturiski nodokļu vajadzībām Kadastra informācijas sistēmā tika reģistrēti un uzturēti nomas dati, tai skaitā par nomas objektiem un nomniekiem. Pašvaldībām un valsts institūcijām informācija par noslēgtajiem zemes nomas līgumiem saskaņā ar Ministru kabineta 2005.gada 30.augusta noteikumiem Nr.644 „Noteikumi par neizpirktās lauku apvidus zemes nomas līguma noslēgšanu un nomas maksas aprēķināšanas kārtību” vai Ministru kabineta 2007.gada 30.oktobra noteikumiem Nr.735 „Noteikumi par valsts vai pašvaldības zemes nomu” bija obligāti jāiesniedz Dienestam nomas datu reģistrācijai Kadastra informācijas sistēmā. Nekustamā īpašuma nodokļa aprēķināšanas vajadzībām pēc kadastra subjekta pieprasījuma Kadastra informācijas sistēmā reģistrēja iznomāto nekustamā īpašuma objektu un tā nomnieku. Datu aktualizācija nekustamā īpašuma nodokļa administrēšanas vajadzībām tika veikta bez maksas.  Atbilstoši šobrīd spēkā esošajiem normatīvajiem aktiem datu aktualizāciju var ierosināt kadastra subjekts un datu aktualizācija ir maksas pakalpojums. Rodas situācija, ka par neaktuālu nomas datu dzēšanu Kadastra informācijas sistēmā subjektam jāmaksā, turklāt ne vienmēr nomas datu reģistrācijas ierosinātājs ir kadastra subjekts. Līdz ar to kadastra subjekts nav ieinteresēts veikt nomas datu aktualizāciju un normatīvie akti šādu pienākumu arī neuzliek. Uz 2016.gada 12.janvāri Kadastra informācijas sistēmā bija reģistrēti 12 nomas darījumi bez nomas objektiem, 3691 nomas darījumi, kuriem nomas termiņš beidzies 2015.gada 31.decembrī vai nomas beigu termiņš nav norādīts vispār, 719 nomas darījumi, kurā nomnieks un iznomātājs sakrīt. Tuvāko piecu gada laikā Kadastra informācijas sistēmā potenciālo neaktuālo nomas darījumu skaits, kuriem beidzies nomas termiņš, pieaugtu vēl par 6286 gadījumiem.  Ņemot vērā minēto, noteikumi Nr.263 ir papildināmi ar regulējumu, ka informāciju par iznomāto nekustamo īpašumu vai tā daļu un par nomnieku dzēš bez ierosinātāja iesnieguma, ja beidzies Kadastra informācijas sistēmā reģistrētais nomas termiņš, vai gadījumā, ja Kadastra informācijas sistēmā reģistrētais iznomātājs (nekustamā īpašuma īpašnieks vai, ja tāda nav, – tiesiskais valdītājs) un nomnieks ir viena un tā pati persona.  7. Atbilstoši Civillikuma 1231.pantam servitūtus nodibina ar likumu, ar tiesas spriedumu, ar līgumu vai testamentu. Servitūtu uz likuma pamata var nodibināt divējādi: tieši (piemēram, Dzelzceļa likuma 15.panta trešajā daļā noteikts, ka publiskās lietošanas dzelzceļa infrastruktūras pārvaldītājam ir servitūta tiesības uz citām juridiskajām un fiziskajām personām piederošo zemi, uz kuras atrodas dzelzceļa infrastruktūras objekti), kā arī likumā iekļaujot deleģējumu servitūtu nodibināt ar administratīvo aktu (piemēram, likuma „Par zemes privatizāciju lauku apvidos” 22.panta trešā daļa). Latvijā bieži sastopami ir servitūta ceļi, kas izveidoti zemes reformas laikā, izdodot administratīvo aktu – lēmumu par zemes piešķiršanu lietošanā, īpašumā par samaksu vai par īpašuma tiesību atjaunošanu.  Tieši ar minēto servitūtu grupu, kas nodibināti zemes reformas ietvaros ar pašvaldību, zemes komisiju vai Dienesta lēmumiem, pastāv lielākās problēmas. Zemes reformu reglamentējošie normatīvie akti noteica tiesības pašvaldībām, lemjot par īpašuma tiesību atjaunošanu vai zemes piešķiršanu lietošanā, noteikt īpašuma tiesību apgrūtinājumus – ceļa servitūtus, lai varētu nodrošināt piekļuvi citu personu zemes īpašumam. Zemes reformas ietvaros lēmumos par zemes piešķiršanu lietošanā, īpašumā par samaksu vai īpašuma tiesību atjaunošanu vietējās pašvaldības vai zemes komisijas norādīja, ka zemes vienībai kā apgrūtinājums ir noteikts koplietošanas ceļš vai servitūta ceļš, nenorādot valdošo īpašumu. Tādējādi šobrīd ceļš kopā ar nekustamo īpašumu pieder vienai personai, bet šo ceļu lieto nenosakāms loks citu personu.  Ceļu servitūtu izbeigšana, ja ir noteikts valdošais nekustamais īpašums, ir iespējama, slēdzot līgumu vai ceļot prasību tiesā. Atšķirīga situācija ir gadījumā, ja nekustamo īpašumu apgrūtina ceļa servitūts, kam nav valdošā īpašuma. Šajā gadījumā nav valdošā nekustamā īpašuma īpašnieka, ar kuru būtu iespējams noslēgt līgumu par atteikšanos no servitūta vai pret kuru celt prasību tiesā. Tādejādi noteikumu projektā paredzēts, ka servitūtu var dzēst, ja tam nav noteikts valdošais īpašums, tas nav ierakstīts zemesgrāmatā ieraksta veidā kā lietu tiesība un ja ir saņemts vietējās pašvaldības atzinums, ka ceļa servitūts nav nepieciešams. Savukārt, ja vietējā pašvaldība būs izvērtējusi, ka ceļa servitūts varētu būt nepieciešams konkrētām zemes vienībām, tad ceļa servitūtu varēs dzēst, ja šo zemes vienību īpašnieki, tiesiskie valdītāji vai lietotāji izteiks piekrišanu ceļa servitūta dzēšanai. Līdzīgs regulējums nosakāms arī attiecībā uz nekustamā īpašuma objekta apgrūtinājumu – „cita veida apgrūtinājums”, kas noteikts kā koplietošanas ceļš (turpmāk – koplietošanas ceļš).  Šobrīd spēkā esošajā nekustamā īpašuma objektu apgrūtinājumu klasifikatorā, kas noteikts Ministru kabineta 2014.gada 4.februāra noteikumu Nr.61 „Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru” (turpmāk – noteikumi Nr.61) 2. un 3.pielikumā, nav apgrūtinājuma – koplietošanas ceļš. Šis apgrūtinājuma veids vēsturiski tika reģistrēts Kadastra informācijas sistēmā kā „cita veida apgrūtinājums”. Noteikumu Nr.61 5.pielikumā norādītie nekustamā īpašuma objekta apgrūtinājumu apraksti (nosaukumi) un klasifikācijas kodi Kadastra informācijas sistēmā netiek automātiski mainīti. Noteikumu Nr.61 5.pielikumā minētie apgrūtinājumi ir vēsturiski Kadastra informācijas sistēmā uzkrāta informācija un šiem apgrūtinājumiem nav iespējams automātiski nomainīt klasifikācijas kodus dažādu aizsargjoslu noteikšanas metožu dēļ. Piemēram, atbilstoši ūdensvada aizsargjoslu noteikšanas metodikā veiktajām izmaiņām pašreiz ņem vērā, cik dziļi ūdensvads gruntī ir ieguldīts, taču agrāk jebkuram ūdensvadam tika noteikta vienāda platuma aizsargjosla u.tml. Šajā pielikumā ir iekļauts arī nekustamā īpašuma objekta apgrūtinājums – „cita veida apgrūtinājums”, jo citos normatīvajos aktos tas nav noteikts kā spēkā esošs apgrūtinājuma veids.  Pastāv arī situācija, ka ceļa servitūts vai koplietošanas ceļš ir norādīts vienīgi zemes robežu plānā, taču ne administratīvajā aktā (lēmumā). Servitūta noteikšanai nav tiesiskā pamatojuma, jo nav valdošā īpašuma, taču tas reģistrēts Kadastra informācijas sistēmā un, iespējams, arī zemesgrāmatā atzīmes veidā. Noteikumu projektā paredzēts, ka datus par šādu ceļa servitūtu vai koplietošanas ceļu no Kadastra informācijas sistēmas dzēš, ja iesniegts zemes vienības, kuras zemes robežu plānā vai apgrūtinājumu plānā pirmreizēji zemes reformas laikā attēlots ceļa servitūts vai koplietošanas ceļš, īpašnieka, tiesiskā valdītāja vai, ja tādu nav, lietotāja iesniegums par ceļa servitūta vai koplietošanas ceļa dzēšanu, ja nav konstatējams tā nodibināšanu pamatojošais dokuments un ceļa servitūts vai koplietošanas ceļš kā lietu tiesība nav ierakstīts zemesgrāmatā. Tāpat Kadastra informācijas sistēmā koplietošanas ceļu varēs dzēst, ja iesniegts spēkā esošs tiesas nolēmums par koplietošanas ceļa atcelšanu vai tā neesību vai iesniegts apgrūtinājumu plāns, kas nesatur ziņas par iepriekš Kadastra informācijas sistēmā reģistrētu nekustamā īpašuma objekta apgrūtinājumu – koplietošanas ceļš un pievienots noteiktajos gadījumos attiecīgs pašvaldības atzinums vai personas iesniegums, vai ceļš apgrūtinājumu plānā attēlots kā valsts vai pašvaldības autoceļš.  8. Noteikumos Nr.263 nepieciešams grozīt normas, kurās noteikta kārtība, kādā pirmsreģistrē zemes vienības un zemes vienības daļas. Kopš ir izstrādāta un ieviesta Dienesta Ģeotelpiskās informācijas sistēma, zemes kadastrālajā uzmērīšanā sertificētas personas (mērnieki) Dienesta datu izplatīšanas un elektronisko pakalpojumu portālā www.kadastrs.lv pieprasa uzmērāmajām zemes vienībām un zemes vienības daļām kadastra apzīmējumus.  Noteikumu Nr.263 17. un 18.punktu nepieciešams izteikt jaunā redakcijā, nosakot, ka Dienesta teritoriālā struktūrvienība triju darbdienu laikā pēc tiešsaistes datu pārraides režīmā saņemtā pieprasījuma par plānotās (projektētās) zemes vienības kadastra apzīmējumu veic zemes vienības pirmsreģistrāciju vai atsaka veikt pirmsreģistrāciju. Kadastra informācijas sistēmā pirmsreģistrētai zemes vienībai piešķir kadastra apzīmējumu un reģistrē zemes vienību plānoto (projektēto) platību.  Savukārt noteikumu Nr.263 25.punkts ir precizējams, nosakot, ka zemes vienības daļas pirmsreģistrāciju veic pēc tiešsaistes datu pārraides režīmā saņemtā pieprasījuma par plānotās (projektētās) zemes vienības daļas kadastra apzīmējumu.  Tāpat no noteikumu Nr.263 regulējuma par zemes vienības un zemes vienības daļas pirmsreģistrāciju ir svītrojama pašreizējā atsauce, ka minēto pieprasījumu var veikt tikai zemes kadastrālajā uzmērīšanā sertificēta persona (turpmāk – mērnieks). Atsakoties no konkrēta pieprasījuma iesniedzēja nosaukšanas normā, tā tiek padarīta vispārīgāka un pirmsreģistrācijas pieprasījumu varēs veikt jebkura persona, kurai normatīvajos aktos būs noteikts šāds pienākums vai tiesības. Piemēram, zemes vienības pirmsreģistrāciju būs nepieciešams veikt zemes ierīcībā sertificētai personai, kas izstrādā zemes ierīcības projektu. Saskaņā ar Ministru kabineta noteikumu projektu “Zemes ierīcības projekta izstrādes noteikumi” (VSS-317), kas ir izsludināts 2016.gada 14.marta Valsts sekretāru sanāksmē (prot. Nr.15, 24.§), turpmāk zemes ierīcības projektā būs jānorāda plānotās (projektētās) zemes vienības kadastra apzīmējums.  9. Ar 2017.gada 1.janvāri stājas spēkā Civillikuma lietu tiesību daļas trešā A nodaļa “Apbūves tiesība”, kurā noteikta kārtība, kādā uz citai personai piederošas zemes vienības ceļamas nedzīvojamas ēkas vai inženierbūves. Pēc uzcelšanas minētās būves būs reģistrējamas Kadastra informācijas sistēmā, tāpēc nepieciešams noteikt reģistrācijas kārtību.  Civillikuma 1129.1pantā (stājas spēkā 2017.gada 1.janvārī) noteikts, ka apbūves tiesība ir ar līgumu piešķirta mantojama un atsavināma lietu tiesība celt un lietot uz sveša zemes gabala nedzīvojamu ēku vai inženierbūvi kā īpašniekam šīs tiesības spēkā esamības laikā. Uz apbūves tiesības pamata uzceltā nedzīvojamā ēka (inženierbūve) ir uzskatāma par apbūves tiesības būtisku daļu. Tādejādi Kadastra informācijas sistēmā uz apbūves tiesības pamata celtā būve nav reģistrējama neviena nekustamā īpašuma sastāvā apbūves tiesības spēkā esamības laikā. Nekustamā īpašuma valsts kadastra likuma 1.panta 7.punktā ir noteikts, ka kadastra objekts ir Kadastra informācijas sistēmā reģistrēts nekustamais īpašums kā nekustamā īpašuma objektu kopums, kā arī zemes vienība, būve, telpu grupa un zemes vienības daļa. Ņemot vērā, ka uz apbūves tiesības pamata celtā būve nav iekļaujama neviena nekustamā īpašuma sastāvā, šādu būvi Kadastra informācijas sistēmā reģistrēs kā patstāvīgu kadastra objektu – būvi. Minētais princips ir nosakāms noteikumu Nr.263 28.1punktā.  Likuma „Par atjaunotā Latvijas Republikas 1937.gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību” 33.pantā ir noteikts, ka līdz 2017.gada 1.janvārim noslēgtie līgumi par zemes nomu, kuros ir paredzētas nomnieka tiesības celt uz iznomātās zemes ēku (būvi) kā patstāvīgu īpašuma objektu un uz kuru pamata ir saņemta būvatļauja būvniecību regulējošos normatīvajos aktos noteiktajā kārtībā, ir spēkā un ir apspriežami saskaņā ar noteikumiem, kas bija spēkā līdz 2017.gada 1.janvārim. Tādējādi ir nepieciešams papildināt noteikumu Nr.263 49.1.apakšpunktu ar nosacījumu, ka pēc minētā datuma noslēgtie līgumi vairs nav par pamatu uz šāda līguma pamata celtās būves reģistrēšanai par patstāvīgu īpašuma objektu.  Noteikumos Nr.263 ir iekļauts arī regulējums, ka uz apbūves tiesības pamata celtā nedzīvojamā ēkā vai inženierbūvē Kadastra informācijas sistēmā nereģistrē dzīvojamo telpu grupu vai reģistrētai telpu grupai neaktualizē lietošanas veidu uz dzīvojamo telpu grupu, kā arī būvei nemaina galveno lietošanas veidu kā rezultātā būve saskaņā ar normatīvajiem aktiem būvju klasifikācijas jomā kļūst par dzīvojamo māju. Minētā norma būs par pamatu sagatavot lēmumu par kadastra datu aktualizācijas atteikumu saskaņā ar Nekustamā īpašuma valsts kadastra likuma 55.pantu un noteikumu Nr.263 5.1.apakšpunktu. Pilnīgai apbūves tiesības ieviešanai būvniecības jomu regulējošajos normatīvajos aktos nepieciešams regulējums, lai izslēgtu iespēju tādu nedzīvojamo ēku un inženierbūvju būvniecībai uz apbūves tiesības pamata, kurās ir plānotas dzīvojamo telpu grupas, kā arī izslēgta iespēja telpu grupas lietošanas veida maiņai uz dzīvojamo. Lai nerastos situācijas, ka Dienests atsaka būves reģistrāciju Kadastra informācijas sistēmā, ja šāda būvatļauja izsniegta un būve atbilstoši tai uzbūvēta, regulējums par būvatļaujas neizsniegšanu būtu iestrādājams būvniecības jomu regulējošajos Ministru kabineta noteikumos.  Uz apbūves tiesības pamata uzceltas nedzīvojamās ēkas vai inženierbūves reģistrēšana Kadastra informācijas sistēmā tiek realizēta esošās sistēmas struktūrā ar minimāliem ieguldījumiem. Tā rezultātā Dienestam un pašvaldībām savu funkciju veikšanai būs jāveic manuāla informācijas apstrāde un ievade. Sabiedrībai, lai iegūtu pilnīgu informāciju par apbūves tiesīgo un uz apbūves tiesības pamata uzcelto būvi, būs vienlaicīgi jāaplūko Kadastra informācijas sistēmas un Valsts vienotās datorizētās zemesgrāmatas dati. Lai apstrāde un informācijas izmantošana pašvaldībām un sabiedrībai būtu ērtāka, nepieciešams izstrādāt jaunu Kadastra informācijas sistēmu.  10. Ministru kabineta noteikumu projekta „Meža inventarizācijas un Meža valsts reģistra informācijas aprites noteikumi” (VSS-1353), kas ir izsludināts 2015.gada 17.decembra Valsts sekretāru sanāksmē (prot. Nr.49, 49.§), 25.5.apakšpunktā noteikts, ka pēc meža inventarizācijas pabeigšanas meža inventarizācijas veicējs sagatavo un nodod meža īpašniekam vai tiesiskajam valdītājam paziņojumu par zemes lietošanas veida izmaiņām, ja meža inventarizācijas veicējs konstatē, ka zemes lietošanas veida – mežs faktiskā platība inventarizējamās zemes vienībā atšķiras no Kadastra informācijas sistēmā reģistrētajiem datiem vairāk par 10 %. Noteikumu Nr.263 74.1.apakšpunkts noteic, ka Kadastra informācijas sistēmā aktualizē zemes vienības datus atbilstoši Meža valsts reģistra datiem, ja tajā reģistrētā zemes lietošanas veida „mežs” platība atšķiras no Kadastra informācijas sistēmā reģistrētās ne vairāk kā par 5 %. Atbilstoši Kadastra informācijas sistēmas datiem apmēram 60% zemes vienību, kuru sastāvā ir zemes lietošanas veids „mežs”, ir reģistrēts mērniecības veids „ierādīšana uz fotoplāna pamata”. Jau šobrīd ir konstatēta situācija, ka Kadastra informācijas sistēmā no Meža valsts reģistra netiek pievienoti dati par aptuveni 40 000 zemes vienībām, kur daļai zemes vienību iespējamais datu nepievienošanās iemesls ir iepriekš minētais. Tādējādi ir nepieciešams paaugstināt zemes lietošanas veida „mežs” platības atšķirību no 5 % uz 10 %, lai Meža valsts reģistra dati par mežaudzes vērtību, zemes vienības meža platību, meža ballhektāru summu u.c. dati tiktu pievienoti Kadastra informācijas sistēmas datiem un tādējādi tiktu izmantoti zemes kadastrālās vērtības precīzākai noteikšanai, jo meža inventarizācijas rādītāji pamatā tiek noteikti ar 10% precizitāti.  11. Noteikumu projektā arī noteikts, ka gadījumā, ja mērnieks vai Dienests konstatē koordinātu nesakritību pierobežojošo zemes vienību robežzīmēm, Kadastra informācijas sistēmā ieraksta atzīmi par koordinātu nesakritību. Atbilstoši Ministru kabineta 2011.gada 27.decembra noteikumu Nr.1019 „Zemes kadastrālās uzmērīšanas noteikumi” 99.punktam mērnieks var konstatēt koordinātu neatbilstību zemes kadastrālās uzmērīšanas procesā. Arī Dienests atsevišķos gadījumos var konstatēt koordinātu neatbilstību. Tā kā Dienests Kadastra informācijas sistēmā uzkrāj informāciju par koordinātu nesakritību (no 2009.gada), kā arī ir saņemta informācija no atsevišķām institūcijām un datu lietotājiem (piemēram, akciju sabiedrības „Latvijas valsts meži”), ka šī atzīme būtu jādara zināma sabiedrībai – jāpublicē Dienesta datu izplatīšanas un e-pakalpojumu portālā www.kadastrs.lv, grozījums ir nepieciešams, lai atzīmi par koordinātu nesakritību varētu iekļaut kadastra datu saturā kā Kadastra informācijas sistēmā uzturamo datu lauku, kas nododams datu izplatīšanai.  12. Atbilstoši likumam „Grozījumi Nekustamā īpašuma valsts kadastra likumā”, kas stājās spēkā 2015.gada 1.janvārī, ar kuru Kadastra likuma 24.pants papildināts ar jaunu piekto daļu, ir grozāms noteikumu Nr.263 85.punkts un nosakāms, ka kadastra objekta reģistrāciju vai kadastra datu aktualizāciju būvniecības procesa ierosinātājs ierosina vienlaicīgi, iesniedzot iesniegumu pašvaldības būvvaldē vai institūcijā, kas pilda būvvaldes funkcijas (turpmāk – būvvalde). Tādejādi tiks samazināts administratīvais slogs būvniecības ierosinātājiem, kuri atbilstoši vienas pieturas aģentūras principam būvvaldē varēs veikt pasūtījumu būvju datu reģistrācijai vai aktualizācijai Kadastra informācijas sistēmā noteiktos gadījumos.  Noteikumu projektā ir iekļauts regulējums, ka būvniecības procesā iesniegts būvniecības ierosinātāja iesniegums vienlaicīgi ir iesniegums datu reģistrācijai vai aktualizācijai Kadastra informācijas sistēmā šādos gadījumos:  – būves vai tās daļas pieņemšana ekspluatācijā vai būvdarbu pabeigšanas apstiprināšana;  – telpu grupas lietošanas veida vai būves galvenā lietošanas veida maiņa bez pārbūves;  – zemesgrāmatā neierakstītas būves neesības konstatācija.  Iepriekšminētajos būvniecības procesa gadījumos Dienests no BIS saņem informāciju un dokumentus datu reģistrācijas vai aktualizācijas, tajā skaitā Zemesgrāmatā neierakstītas būves dzēšanai, procesa nodrošināšanai Kadastra informācijas sistēmā.  13. Lai nodrošinātu datu apmaiņu starp BIS un Kadastra informācijas sistēmu, nepieciešams grozīt vairākus noteikumu Nr.263 punktus, kuri regulē datu reģistrācijas un aktualizācijas procesus:  13.1. papildinot noteikumus Nr.263 ar 88.3.apakšpunktu, lai Kadastra informācijas sistēmā aktualizētu būves vai telpu grupas datus atbilstoši BIS sniegtai informācijai par pirmsreģistrētu būvi, un precizēt noteikumu Nr.263 36.punktu, lai būves pirmsreģistrāciju Kadastra informācijas sistēmā veiktu ne tikai no kadastrālā uzmērītāja iesniegtajām ziņām, ja viņš zemes vai būves kadastrālajā uzmērīšanā konstatējis Kadastra informācijas sistēmā nereģistrētu būvi, bet arī, pamatojoties uz ziņām, kas saņemtas no BIS;  13.2. precizēt noteikumu Nr.263 37.punktu, nosakot, ka būves pirmsreģistrācija Kadastra informācijas sistēmā ietver kadastra apzīmējuma piešķiršanu un raksturojošo datu reģistrāciju, un, ka pirmsreģistrētas būves kadastra kartē attēlo tikai pēc būves kontūras saņemšanas;  13.3. papildināt noteikumus Nr.263 ar 153.3.apakšpunktu, nosakot, ka Dienesta teritoriālā struktūrvienība Kadastra informācijas sistēmā dzēš pirmsreģistrētu būvi arī, pamatojoties uz būvvaldes informāciju no BIS, kas apliecina būvniecības ieceres anulēšanu.  14. Lai nodrošinātu, ka Kadastra informācijas sistēmā inženierbūves un tajās ietilpstošās telpu grupas reģistrētu vai aktualizētu arī no inženierbūves izpildmērījumu plānu ziņām, nepieciešams papildināt esošo regulējumu ar nosacījumu, ka reģistrācijas procesā tiek izmantotas izpildmērījumu ziņas, grozot šādas noteikumu Nr.263 normas:  – 35.2. un 35.3.apakšpunktu, nosakot, ka būvi Kadastra informācijas sistēmā reģistrē ne tikai no būves kadastrālās uzmērīšanas, bet arī no inženierbūves izpildmērījumu ziņām, tajā skaitā ievietojot būves kadastrālās uzmērīšanas vai inženierbūves izpildmērījumu telpiskās vektordatu datnes un būves attēlus;  – 38.punktu, papildinot punktu ar nosacījumu, ka telpu grupai kadastra apzīmējumu piešķir, reģistrējot ne tikai būves kadastrālās uzmērīšanas, bet arī inženierbūves izpildmērījumu ziņas atbilstoši šo noteikumu 5.pielikumam, ja būvē ir telpu grupa;  – 42.punktu, papildinot punktu ar nosacījumu, ka kadastra kartē telpiskos datus attēlo ne tikai atbilstoši būves kadastrālās uzmērīšanas dokumentiem, bet arī inženierbūves izpildmērījumiem;  – 66.3.apakšpunktu, nosakot, ka viena no kadastra datu aktualizācijas Kadastra informācijas sistēmā darbībām ir telpisko būves kadastrālās uzmērīšanas vai inženierbūves izpildmērījumu vektordatu datnes ievietošana Kadastra informācijas sistēmā un kadastra kartes aktualizēšana, ja iesniegti kadastrālās uzmērīšanas dokumenti vai inženierbūves izpildmērījumu plāni;  – 87.1.apakšpunktu, nosakot, ka kadastra datus par būvi vai telpu grupu Kadastra informācijas sistēmā aktualizē arī, pamatojoties uz inženierbūves izpildmērījumu plāna ziņām;  – 91.punktu, papildinot, ka būves vektordatus kadastra kartē aktualizē arī atbilstoši inženierbūves izpildmērījuma plānam.  Lai paātrinātu, vienkāršotu un ierosinātājiem samazinātu izdevumus par jaunbūvju datu reģistrāciju Kadastra informācijas sistēmā, ir paredzēts datus iegūt no jaunbūves izpildmērījumiem, izrietoši ir papildināti noteikumi Nr.263 ar 29.1punktu. Būvniecības normatīvie akti jau šobrīd paredz jaunbūves horizontālās un vertikālās novietnes izpildmērījumu sagatavošanu būvniecības procesā, piemēram, pie būvatļaujas pagarināšanas, jaunbūves novietojuma šaubu gadījumos, ekspluatācijā pieņemšanas gadījumā utt. Jaunbūves pamatu izpildmērījumu plānu turpmāk ir paredzēts izmantot datu reģistrācijai Kadastra informācijas sistēmā, nedublējot šo uzmērījumu ar būves pamatu kadastrālo uzmērīšanu, jo iegūtais datu apjoms abos uzmērīšanas procesos ir identisks un, vienkāršojot procesu, necieš datu kvalitāte Kadastra informācijas sistēmā.  15. Noteikumu projektā iekļauti grozījumi arī citās normās par praksē konstatētajām situācijām:  15.1. 29.1.3.apakšpunktā, nosakot, ka inženierbūves reģistrācijai kā tiesisku valdījumu apliecinošu dokumentu gadījumā, ja inženierbūve ietverta kompleksā būvniecības iecerē, iesniegumam var pievienot būvniecību pamatojošo dokumentāciju, kurā norādītā vai attēlotā inženierbūve ir identificējama ar būvi, par kuru ierosināta reģistrācija. Līdz šim apakšpunkts paredzēja, ka inženierbūves reģistrācijai var iesniegt tikai tās būvatļauju vai dokumentu par ēkas pieņemšanu ekspluatācija kopā ar ekspluatācijā pieņemtās ēkas projekta dokumentāciju, kurā attēlota arī reģistrējamā inženierbūve. Ņemot vērā, ka būvniecība var būt realizēta kā vairāku ēku un inženierbūvju kompleksa būvniecība, un būvatļauja šādos gadījumos tiek izsniegta galvenās ēkas jeb pamatēkas būvniecībai, neatrunājot tajā projektā iekļautās inženierbūves, tad noteikumos Nr.263 iekļautais regulējums ir paplašināms, atzīstot arī tādu būvatļauju, kurā nav minēta inženierbūve, bet kas izdota par būvprojektu, kas paredz inženierbūves būvniecību;  15.2. iekļauta norma par kadastra kartes datu aktualizāciju, izmantojot Dienesta rīcībā esošo aktuālo ortofotokarti, jo konstatēta situācija, ka apmēram 40 % Kadastra informācijas sistēmā reģistrēto zemes vienību zemes kadastrālā uzmērīšana veikta, izmantojot grafiskās metodes (laika periods no 1992.gada – 2006.gadam), atbilstoši uz to brīdi aktuālai grafiskajai pamatnei – fotoplānam vai ortofotokartei, un līdz ar to zemes vienību robežas noteiktas atbilstoši tā brīža kartogrāfiskā materiāla precizitātei un kvalitātei, kas neatbilst aktuālajai ortofotokartei. Noteikumu projektā paredzēts, ka atbilstoši ierosinātāja iesniegumam kadastra kartē tiks aktualizētas tās ar grafiskajām metodēm vēsturiski noteiktās zemes vienību robežas, kas noteiktas pa dabīgiem situācijas elementiem, izmantojot Dienesta rīcībā esošo aktuālo ortofotokarti;  15.3. no noteikumu Nr.263 164.2punkta svītrojama prasība sagatavot eksemplāru iesniegšanai zemesgrāmatu nodaļā Dienesta teritoriālai struktūrvienībai, sagatavojot zemes robežu plānu. Kopš 2015.gada 1.janvāra ir stājušies spēkā grozījumi likumā “Par nekustamā īpašuma ierakstīšanu zemesgrāmatās”, kur 4.pants paredz, ka zemesgrāmatu nodaļas tiesnesis nekustamā īpašuma ierakstīšanai nepieciešamo zemes robežu plānu iegūst Kadastra informācijas sistēmā. Attiecīgi nav nepieciešams zemes robežu plāna papīra eksemplārs, kas iepriekš tika sagatavots iesniegšanai zemesgrāmatu nodaļā;  15.4. lai Kadastra informācijas sistēmā reģistrētu un uzturētu aktuālu informāciju par būvju ekspluatācijā pieņemšanas gadiem vai ekspluatācijas uzsākšanas gadiem, noteikumi Nr.263 papildināmi ar 87.7.apakšpunktu, kas nosaka, ka kadastra datus par būvi vai telpu grupu Kadastra informācijas sistēmā aktualizē, pamatojoties uz valsts vai pašvaldību iestāžu iesniegto informāciju par attiecīgo būvju ekspluatācijas uzsākšanas gadiem vai ekspluatācijā pieņemšanas gadiem;  15.5. lai atbilstoši Telpiskās Informācijas Infrastruktūras Eiropas Kopienā (INSPIRE) prasībām Kadastra informācijas sistēmā uzsāktu būves kopējā augstuma – no zemes planējuma līmeņa līdz jumta korei reģistrāciju, noteikumu Nr.263 5.pielikums „Kadastra informācijas sistēmas kadastra datu saturs” papildināms ar 4.2.5.1apakšpunktu – “būves augstums”.  16. Lai būvju īpašuma gadījumā varētu atpazīt nekustamā īpašuma sastāvā esošās būves, kas ir ierakstītas zemesgrāmatā, no būvēm, kas vēl nav ierakstītas zemesgrāmatā, kā arī, lai atpazītu tādu būvi, kas uzcelta uz apbūves tiesības pamata, papildināms noteikumu Nr.263 5.pielikuma 4.1.3.apakšpunkta apraksts ar būves piederības statusu Kadastra informācijas sistēmā – “būvju īpašuma īpašnieka tiesiskā valdījumā un būve uz apbūves tiesības pamata”. |
| 3. | Projekta izstrādē iesaistītās institūcijas | 2015.gada 11.decembrī tika organizēta sanāksme ar VARAM, LPS, Tieslietu ministrijas un Dienesta pārstāvju dalību par atzīmes par atbilstību iekšzemes publisko ūdeņu statusam, jūras piekrastes ūdeņu sauszemes daļas statusam, jūras piekrastes ūdeņu statusam reģistrāciju un aktualizāciju Kadastra informācijas sistēmā. |
| 4. | Cita informācija | Dati par publiskajiem ūdeņiem, kas iekļauti privātpersonu īpašumā uz 2017.gada 1.janvāri, šo noteikumu Nr.263 grozījumu ietvaros netiks aktualizēti. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jebkurš nekustamā īpašuma īpašnieks, tiesiskais valdītājs un lietotājs.  Kadastra informācijas sistēmā 2016.gada 24.martā reģistrēti aptuveni 1,391 miljoni nekustamo īpašumu un 819789 unikālas personas, kas reģistrētas kā zemes īpašumu, ēku (būvju) īpašumu, dzīvokļa īpašumu īpašnieki, bet, ja tādu nav, – tiesiskie valdītāji vai lietotāji.  Tāpat sabiedrības mērķgrupa ir arī fiziskas un juridiskas personas, kuras plāno iegūt īpašumā nekustamo īpašumu. |
| 2. | Tiesiskā regulējuma ietekme uz tautsaimniecību un administratīvo slogu | Sakārtojot Kadastra informācijas sistēmā datus par zemes vienībām, kas atbilst iekšzemes publisko ūdeņu, jūras piekrastes ūdeņu sauszemes daļas statusam, jūras piekrastes ūdeņu statusam, tiks veicināta zemes pārraudzības sistēmas izveidošana, teritorijas plānošanas sistēmas pilnveidošana, zemes informācijas sistēmu attīstība, kā arī panākta efektīva zemes pārvaldība, kā arī tiks pilnveidota piekrastes teritorijas apsaimniekošana. Pamatojoties uz iepriekš minēto, tiks sakārtota uzņēmējdarbības vide.  Būtiski administratīvais slogs netiks palielināts, lai gan pašvaldībām un VARAM būs savstarpēji jāvienojas par to zemes vienību sadali, kas atbilst iekšzemes publisko ūdeņu, jūras piekrastes ūdeņu sauszemes daļas statusam, lai izpildītu Zemes pārvaldības likumā un noteikumos Nr.263 noteiktās prasības.  Noteikumos Nr.263 iekļautais regulējums ļaus pašvaldībām un VARAM efektīvāk izmantot dažādus instrumentus, lai nodrošinātu sabiedrības vajadzību un interešu apmierināšanu.  Noteikumu projekts samazina administratīvo slogu un pakalpojumu izpildes laiku, kā arī daļēji ierosinātājam nepieciešamos finanšu resursus būvniecības un būvju datu reģistrācijas procesos, jo jāvēršas būs tikai vienā iestādē, tādejādi uzlabojot arī uzņēmējdarbības vidi.  Ar šo noteikumu projektu tiek izslēgta papīra dokumentu (būvniecības dokumentācijas) aprite un būvniecības ierosinātājam nebūs jāierodas klātienē Dienestā būves datu reģistrācijai vai aktualizācijai noteikumu projektā noteiktajos gadījumos, jo būvvalde ar BIS starpniecību pati nodos Dienestam nepieciešamos dokumentus un ierosinātāja iesniegumu tiešsaistes režīmā.  Noteikumu projekts nodrošina ne tikai administratīvā sloga samazināšanu, bet vēl tiek arī saīsināts laiks būvniecības procesu izpildei un attiecīgo dokumentu izsniegšanai ierosinātājam. |
| 3. | Administratīvo izmaksu monetārs novērtējums | Noteikumu projektā ietvertajam tiesiskajam regulējumam ir ietekme uz administratīvajām izmaksām (naudas izteiksmē).  1. Kadastra informācijas sistēmā nodokļu administrēšanas vajadzībām netiek uzturēti dati par nekustamā īpašuma nodokļu objektu un nodokļa maksātāju. Kadastra informācijas sistēmā reģistrētie nomu dati netiek aktualizēti, jo tie nav nepieciešami pašvaldībām nodokļu administrēšanai, līdz ar to Kadastra informācijas sistēmā nav nepieciešams turpināt uzturēt nomu datus.  Pieņēmumi:  Vidējā vienas stundas darba likme Latvijā 2015.gadā – 4,85 *euro*.  Vidējie ceļa izdevumu no Rīgas (pārvietojas ar sabiedrisko transportu vai automašīnu un izmanto stāvvietu) – 5,00 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6,00 *euro*.  Patērētais laiks ceļā uz Dienestu, dokumentu iesniegšana – 1 h.  Objektu sadalījums – 40 % Rīga, 60 % reģioni.  Apjoms – nomas objekti 10 708.  Pasūtījuma izpildes laiks – 32 min.  Nodarbinātā vienas stundas darba likme – 4,08 *euro*.  Maksas pakalpojums par nomas datu aktualizāciju – 9,25 *euro* par vienu objektu.  Paredzot noteikumu Nr.263 grozījumos, ka turpmāk kadastra subjektam nevajadzēs ierasties Dienestā un dzēst nomas datus, administratīvās izmaksas sabiedrībai **samazināsies par 210 948 *euro*** (10708 objekti \* 5 *euro* \* 40 % + 10708 objekti \* 6 *euro* \* 60 % + 10708 objekti \* 4,85 *euro* \* 1 h + 10708 objekti \* 9,25 *euro*).  Neaktuālu nomas datu dzēšanu Kadastra informācijas sistēmā Dienests veiks par saviem līdzekļiem.  2. Datu apmaiņas rezultātā starp BIS un Kadastra informācijas sistēmu automātiski tiks dzēstas būves, kuras nav reģistrētas Zemesgrāmatā.  Tādējādi administratīvā izmaksas klientiem **samazināsies par 5225 *euro***, jo klientam pašam vairs nevajadzēs Dienestā iesniegt būvvaldes izdotu dokumentu par būves dzēšanu.  Pieņēmumi:  Vidējā vienas stundas darba likme Latvijā 2015.gadā – 4,85 *euro*.  Vidējie ceļa izdevumu no Rīgas (pārvietojas ar sabiedrisko transportu vai automašīnu un izmanto stāvvietu) – 5,00 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6,00 *euro*.  Patērētais laiks ceļā uz Dienestu, dokumentu iesniegšana – 1 h.  Objektu sadalījums – 40 % Rīga, 60 % reģioni.  Apjoms – 2015.gadā dzēsti 500 objekti.  EUR 5225 (500 objekti \* 5 *euro* \* 40 % + 500 objekti \* 6 *euro* \* 60 % + 500 objekti \* 4,85 *euro* \* 1 h).  3. Klientiem turpmāk nebūs jānāk uz Dienestu, lai iesniegtu dokumentus par lietošanas veida izmaiņām, jo turpmāk paredzēts šos datus Kadastra informācijas sistēmā saņemt no BIS.  Tādējādi administratīvās izmaksas klientiem **samazināsies par 5371 *euro***.  Pieņēmumi:  Vidējā vienas stundas darba likme Latvijā 2015.gadā – 4,85 *euro*.  Vidējie ceļa izdevumu no Rīgas (pārvietojas ar sabiedrisko transportu vai automašīnu un izmanto stāvvietu) – 5,00 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6,00 *euro*.  Patērētais laiks ceļā uz Dienestu, dokumentu iesniegšana – 1 h.  Objektu sadalījums – 40 % Rīga, 60 % reģioni.  Apjoms – 2015.gadā lietošanas veida aktualizācija veikta 514 objektiem.  5371 *euro* (514 objekti \* 5 *euro* \* 40 % + 514 objekti \* 6 *euro* \* 60 % + 514 objekti \* 4,85 *euro* \* 1 h).  4. Klientiem turpmāk nebūs jānāk uz Dienestu, lai iesniegtu dokumentus par būves ekspluatācijas gada izmaiņām, bet šos datus Kadastra informācijas sistēmā paredzēts saņemt no BIS.  Tādējādi administratīvās izmaksas klientiem **samazināsies par 75 052 *euro***.  Pieņēmumi:  Vidējā vienas stundas darba likme Latvijā 2015.gadā – 4,85 *euro*.  Vidējie ceļa izdevumu no Rīgas (pārvietojas ar sabiedrisko transportu vai automašīnu un izmanto stāvvietu) – 5,00 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6,00 *euro*.  Patērētais laiks ceļā uz Dienestu, dokumentu iesniegšana – 1 h.  Objektu sadalījums – 40 % Rīga, 60 % reģioni.  Apjoms – 2015.gadā ekspluatācijas gada maiņa veikta 7182 objektiem.  75 052 *euro* (7182 objekti \* 5 *euro* \* 40 % + 7182 objekti \* 6 *euro* \* 60 % + 7182 objekti \* 4,85 *euro* \* 1 h).  Kopā noteikumu Nr.263 grozījumu ietekmē administratīvais slogs un administratīvās izmaksas tautsaimniecībā samazināsies par 296 596 *euro*. |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Vienlaikus nepieciešams veikt grozījumus Ministru kabineta 2014.gada 19.augusta noteikumos Nr.500 „Vispārīgie būvnoteikumi”, tajos paredzot, ka institūcijās, kuras administrē būvniecības procesu, būvju reģistrācijas procesa Kadastra informācijas sistēmā nodrošināšanai, izmantojot BIS, būvniecības procesā iesniegtais ierosinātāja iesniegums vienlaicīgi ir iesniegums datu reģistrācijai vai aktualizācijai Kadastra informācijas sistēmā iepriekšminētajos gadījumos, un minētās reģistrācijas vai aktualizācijas darbības ir maksas pakalpojumi, ko apmaksā būvniecības ierosinātājs. |
| 2. | Atbildīgā institūcija | Tieslietu ministrija (Dienests). |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu un sabiedrības līdzdalības aktivitātēm tiks ievietota Dienesta, Tieslietu ministrijas un Valsts kancelejas tīmekļa vietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1apakšpunktam jebkurš sabiedrības pārstāvis varēs līdzdarboties noteikumu projekta izstrādē, rakstiski sniedzot viedokli (iebildumus un priekšlikumus) par noteikumu projektu. |
| 3. | Sabiedrības līdzdalības rezultāti | Sabiedrības pārstāvju rakstiski sniegtie viedokļi tiks izvērtēti noteikumu projekta izstrādē. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija (Dienests), VARAM, vietējās pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes vai pašvaldību institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Anotācijas III un V sadaļa – projekts šīs jomas neskar.

Iesniedzējs:

Tieslietu ministrijas

valsts sekretārs Raivis Kronbergs

19.07.2016. 16:26

6090

D.Ūdre

67038680, daina.udre@vzd.gov.lv